Greta Salóme er heimakær og nýtur þess að vera heima með kærasta sínum þegar færi gefst frá tíðum tónleikaferðum vestur um haf . Í gluggakistunni í baksýn stendur undurfagur strútslampi sem hagleiksmaðurinn og faðir Gretu Salóme skóp úr strútseggi og er í miklu uppáhaldi á heimilinu . MYND / STEFÁN Strútslampi og róla eru dýrgripir Gretu Salóme heima við . Hún kveikir á kertum í glaða sólskini og segist lánsöm með kærasta sem stendur traustur við bak hennar en þarf stundum að róa niður í húsverkum . „ Ég fríkaði út þegar ég sá hvað leyndist í jólapakkanum frá pabba og mömmu . Mig hafði svo lengi dreymt um að eignast rólu eins og er við sumarbústað foreldra minna á Laugarvatni og þarna var hún komin , handsmíðuð af pabba og alveg ekta róla fyrir góðan trúnó , “ segir Greta Salóme kát um sinn uppáhaldshúsmun heima . Rólan hangir fyrir ofan sólpallinn . „ Eftir að snjóinn tók upp og daginn tók að lengja veit ég fátt betra en að laumast út í róluna með hlýtt teppi og heitan drykk til að njóta slökunar , “ segir Greta Salóme og vaggar í notalegum takti rólunnar í fögrum Mosfellsbæ . Strútslampi pabba í dálæti „ Ég er Mosfellingur í húð og hár og vil hvergi annars staðar búa , “ segir Greta Salóme sem keypti íbúð í Mosfellsbæ fyrir þremur árum . „ Staðsetning bæjarins er rómantísk , nátengd náttúrunni og mér finnst æðislegt að geta stigið rétt út fyrir túnfótinn og vera komin út í sveit . Töfrar Mosfellsbæjar felast þó fyrst og fremst í því að stórfjölskyldan býr í húsunum í kring . Það er ómetanlegt , sérstaklega þegar ég er lungann úr árinu í burtu , að koma heim og hafa fólkið mitt svona nærri . Við nánast skokkum út á náttfötunum hvert til annars , “ segir Greta Salóme og hlær . Heimili Gretu Salóme og Elvars Þórs Karlssonar , sérfræðings í fyrirtækjaráðgjöf hjá Íslandsbanka , er glæsilegt . Stíllinn ber vott um bjarta , skandinavíska naumhyggju og Greta Salóme velur hvern hlut til heimilisins af gaumgæfni . „ Uppáhaldsstofustássið er strútslampi sem pabbi bjó til og gaf mér líka í jólagjöf . Pabbi er smiður og starfar sem byggingastjóri en er einn listrænasti einstaklingur sem ég hef kynnst um dagana . Hann er einstaklega fær handverksmaður , eins og lampinn ber glöggt merki um . Hann skóf innan úr strútsegginu , gerði göt á skurnina og útkoman er ómótstæðileg , “ segir Greta Salóme um gullfallegan lampann sem gefur frá sér draumkennt skin þegar skyggir . Margir munir úr listrænum höndum föður Gretu Salóme prýða heimili hennar , þar á meðal útirólan sem hún situr í á myndinni og hann smíðaði handa henni í jólagjöf . MYND / STEFÁN Greta Salóme féll kylliflöt fyrir heimili sínu þegar hún gekk fyrst inn í stórt og opið eldhúsið . „ Eldhúsið er hjarta heimilisins . Ég hef mikið yndi af eldamennsku og nýt þess að matreiða hollan og bragðgóðan mat . Við Elvar höfum verið mikið saman í Taílandi og ef ég ætti að vippa fram gómsætum rétti sem líka er hollur væri það kjúklingur í rauðu , taílensku karrí . Það er rétturinn okkar Elvars , “ upplýsir Greta Salóme sem er mikil húsmóðir í sér . „ Ég hef gaman af húsverkunum og finnst óreiða óþægileg . Ég vinn mikið heima við að semja , taka upp og æfa og finnst þá vont að hafa allt í drasli . Heimilið ber því vott um að allir hlutir eigi sinn stað og hér er oftast hreint og tiltekið , “ segir Greta Salóme en Elvar slær henni þó við í þessum efnum . „ Hann slakar aldrei á , er sífellt að þrífa , gera og græja , og þegar ég er í útlöndum heldur hann heimilinu í toppstandi . Ég þarf aldrei að reka á eftir honum í verkin , það er frekar að ég þurfi að róa hann niður ! “ segir Greta Salóme og skellir upp úr , stálheppin með mannsefni . „ Við Elvar eigum sameiginlegt að gera heimilið fallegt og vera heimakær . Það eru ekki svo margar stundir sem við eigum saman heima en þegar við eigum tímann fyrir okkur finnst okkur dásamlegt að vera bara heima , “ segir Greta Salóme . Það var einlægni Elvars sem hitti hana í hjartastað . „ Elvar er svo hreinn og beinn , og það eru kostir sem maður tekur ekki sem sjálfsögðum hlut . Eftir að ég fór að túra svona mikið um heiminn er einstök tilfinning og tær vellíðan að vera með manni sem styður mann og hvetur til dáða . Mér þykir það ótrúlega óeigingjarnt af honum og finnst ég heldur betur vera heppin . “ Stórt , opið eldhús hreif Gretu Salóme þegar hún keypti sér íbúð í Mosfellsbæ . Hún segist vera mikil húsmóðir í sér og hafa yndi af eldamennsku og húsverkum . Flytur fegurstu lög í heimi Í kvöld verður Greta Salóme með kertaljósatónleika í Lindakirkju ásamt Óskari Einarssyni . „ Ég hef það frá ömmu að vera kertasjúklingur . Ég tendra líka á kertum yfir bjartasta sumartímann , er alltaf með augun opin fyrir fallegum kertastjökum en í dálæti eru Flexor-stjakarnir úr Snúrunni , “ upplýsir Greta Salóme sem leikur á fiðlu sína og syngur við píanóundirleik Óskars í kvöld . „ Það er ólýsanleg stemning að sitja í kertaljósum og njóta tónlistar . Fólk getur þá aðeins náð andanum , látið hugann reika , hlaðið batteríin og farið endurnært heim eftir að hafa hlustað á fegurstu lög í heimi , “ segir Greta Salóme en fallegasta lagið á efnisskrá kvöldsins þykir henni vera Tvær stjörnur eftir Megas . „ Ég hlakka mikið til því mér finnst allra skemmtilegast að spila heima , “ segir Greta Salóme sem á mánudagskvöld flaug heim frá Bandaríkjunum þar sem hún spilaði og söng fyrir 4.000 manns um borð í einu af nýjustu og stærstu skemmtiferðaskipum heims , Celebrity X. „ Það er mikil eftirspurn eftir mér í Bandaríkjunum og eftir því sem ég spila meira vindur það meira upp á sig . Ég er með frábæra umboðsmenn sem bóka mig á góða viðburði og er mikið í burtu en í fyrra var ég meira en hálft árið vestra og fékk bráðaofnæmi fyrir flugvélum og hótelum . Því langar mig að ná jafnvægi og vera meira heima , því heima er best , “ segir Greta Salóme og hefur svar á reiðum höndum þegar hún er innt eftir því hvort hún sé orðin rík af stífu tónleikahaldinu . „ Þetta er vel launuð vinna en það fer eftir því hvernig maður skilgreinir ríkidæmi . Það eru fórnir sem fylgja öllu og maður er ríkastur þegar maður er með fólkið sitt í kringum sig . “ Lag Hatara ógeðslega töff Greta Salóme hefur í tvígang stigið á svið sem fulltrúi Íslands í Söngvakeppni evrópskra sjónvarpsstöðva , árin 2012 og 2016 . „ Eurovision var stór stökkpallur , ekki síst í seinna skiptið þegar við nýttum okkur samfélagsmiðla í þaula . Ég fékk samning við Disney í kjölfarið og hann opnaði mér líka margar dyr . Allt er þetta tengt og ef maður vinnur hvert verkefni eins vel og maður getur er nánast útilokað að ekki komi annað stórt tækifæri á eftir , “ segir Greta Salóme sem lifir ævintýralegu lífi í leikhúsum og mörgum af glæstustu skemmtiferðaskipum heims . „ Það er ákaflega gaman en lífið hér heima kallar á mig líka . Ég hlakka mikið til að fylgjast með Eurovision í ár og er þrusu bjartsýn fyrir hönd Hatara . Mér finnst lagið ógeðslega töff . “ Miðar á kertaljósatónleika Gretu Salóme í kvöld fást á tix.is og við innganginn í Lindakirkju .